Tari sanghyang

Tari Sanghyang inggih punika silih tunggil sasolahan Bali utawi Wali sané kasolahang antuk nembangang tembang-tembang pamujan, kasarengin antuk tatabuhan. Sasolahan Sanghyang wénten makudang-kudang soroh, minakadi: Sanghyang Dedari, Sanghyang Deling, Sanghyang Bojog, Sanghyang Jaran. Sasolahan  Sanghyang Dedari, kasolahang antuk kalih pragina alit sané sadurungné kaupakarain saha katembangang gending sanghyang dedari kantos limuh, punika nyinahang roh dedari sampung ngranjing ring anggan sang pragina, ring genah masolah makakalih pragina punika karauhan masolah ring duur pala anak lanang ngitering genah pentas. Tetujon saking sasolahan Sanghyang Dedari inggih punika nunas karahajengan antuk baya utawi panyungkan. Sasolahan puniki ketah kasolahang antuk parajana sané wénten ring Kabupaten Badung, Gianyar, miwah Bangli. 

Pamargi sané kalaksanayang sajeroning Sasolahan Sanghyang, inggih punika ring sor puniki.

 Ngukup, inggih punika pamargi sané ngawinang sang pragina limuh, punika ketahné nganggén sarana asep kasarengin antuk kidung suci utawi gending ngukup.
 Masolah inggih punika ritatkala sang pragina masolah sakéwanten nénten sadar. Pragina punika masolah nginutin kidung-kidung sanghyang sané katembangang. Rikala tembang punika kruna-krunané indik menekin gunung, praginané taler sareng menek ka punyan tiing raris masolah ring duur punyan tiingé.
 Ngantukang inggih punika pamargi sané kaping untat. Puniki kamargiang rikala pragina sampun sué masolah, raris katembangang kidung panguntat makacihna ngwaliang roh dedari sané ngrangsukin pragina. 

 Pustaka